33. schôdza NR SR - 1.deň - B. popoludní
Dátum: 2025-03-25
Poslanec: Saloň, Marián (SMER - SD)
Druh vystúpenia: Vystúpenie

25. Ďakujem veľmi pekne, vážený pán podpredseda, vážené pani poslankyne, páni poslanci, na základe poverenia Mandátového a imunitného výboru Národnej rady Slovenskej republiky zo dňa 25. marca 2025 vás informujem, že mandátový výbor prerokoval uvedenú informáciu a poveril ma, aby som predložil návrh uznesenia Národnej rady Slovenskej republiky v tomto znení. Uznesenie Národnej rady Slovenskej republiky z 25. marca 2025 k informácii Mandátového a imunitného výboru Národnej rady Slovenskej republiky o uplatnení mandátu poslanca Národnej rady Slovenskej republiky, o zániku mandátu poslankyne Národnej rady Slovenskej republiky, o neuplatňovaní mandátu poslancov Národnej rady Slovenskej republiky a o nastúpení náhradníkov na neuplatňované mandáty poslancov Národnej rady Slovenskej republiky. Národná rada Slovenskej republiky berie na vedomie, že 1. Prezident Slovenskej republiky vymenoval 5. marca 2025 podľa čl. 102 ods. 1 písm. g) a čl. 111 Ústavy Slovenskej republiky poslanca Národnej rady Slovenskej republiky Rudolfa Huliaka za člena vlády Slovenskej republiky, povereného riadením ministerstva cestovného ruchu a športu Slovenskej republiky. Vymenovaním za člena vlády Slovenskej republiky podľa čl. 77 ods. 2 Ústavy Slovenskej republiky, sa jeho mandát poslanca Národnej rady Slovenskej republiky neuplatňuje. 2. Prezident Slovenskej republiky 19. marca 2025 prijal demisiu člena vlády Slovenskej republiky Richarda Rašiho povereného riadením ministerstva investícií, regionálneho rozvoja a informatizácie Slovenskej republiky. Po prijatí demisie člena vlády Slovenskej republiky si Richard Raši od 20. marca 2025 uplatňuje mandát poslanca Národnej rady Slovenskej republiky. 3. Prezident Slovenskej republiky vymenoval 19. marca 2025 podľa čl. 102 ods. 1 písm. g) a čl. 111 Ústavy Slovenskej republiky poslanca Národnej rady Slovenskej republiky Samuela Migaľa za člena vlády Slovenskej republiky povereného riadením Ministerstva investícií, regionálneho rozvoja a informatizácie Slovenskej republiky. Vymenovaním za člena vlády Slovenskej republiky podľa čl. 77 ods. 2 Ústavy Slovenskej republiky sa jeho mandát poslanca Národnej rady Slovenskej republiky neuplatňuje. 4. Vláda Slovenskej republiky vymenovala poslanca Národnej rady Slovenskej republiky Radomíra Šalitroša dňom 22. marca 2025 za štátneho tajomníka ministerstva investícií a regionálneho rozvoja a informatizácie Slovenskej republiky. Vymenovaním do funkcie štátneho tajomníka sa podľa čl. 5 ods. 8 ústavného zákona č. 357/2004 Z. z. o ochrane verejného záujmu pri výkone funkcie verejných funkcionárov v znení ústavného zákona č. 545/2005 Z. z. jeho mandát poslanca Národnej rady Slovenskej republiky neuplatňuje. 5. Podľa § 71 ods. 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov Andrei Szabóovej, ktorá 16. apríla 2024 nastúpila ako náhradníčka za stranu HLAS – sociálna demokracia na neuplatňovaný mandát poslanca Národnej rady Slovenskej republiky Richarda Rašiho, zaniká mandát poslankyne Národnej rady Slovenskej republiky dňom 19. marca 2025. 6. Poslankyňa Národnej rady Slovenskej republiky Pavla Puškárová, ktorá od 2. novembra 2023 vykonáva mandát poslankyne Národnej rady Slovenskej republiky ako náhradníčka na neuplatňovaný mandát poslanca Národnej rady Slovenskej republiky Michala Kaliňáka, ktorý vykonával funkciu štátneho tajomníka Ministerstva investícií, regionálneho rozvoja a informatizácie Slovenskej republiky, ostáva náhradníčkou na neuplatňovaný mandát poslanca Národnej rady Slovenskej republiky Michala Kaliňáka, ktorý vykonáva funkciu štátneho tajomníka Ministerstva vnútra Slovenskej republiky. 7. Podľa § 71 ods. 1, 4 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. b) a ods. 3 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa poradia uvedeného v zápisnici Štátnej komisie pre voľby a kontrolu financovania politických strán a výsledku volieb do Národnej rady Slovenskej republiky 30. septembra 2023 Národnej rady Slovenskej republiky rozhodnutím č. 794 z 12. marca 2025 a 803 z 24. marca 2025 vyhlásil nastúpenie náhradníkov: – za politickú stranu Slovenská národná strana dňom 5. marca 2025 na neuplatňovaný mandát poslanca Národnej rady Slovenskej republiky Rudolfa Huliaka nastupuje náhradník Miroslav Radačovský, narodený 24. septembra 1953, bytom Hnilec, – za politickú stranu HLAS – sociálna demokracia a) dňom 20. marca 2025 na neuplatňovaný mandát poslanca Národnej rady Slovenskej republiky Samuela Migaľa nastupuje náhradník Ján Hrubý, narodený 14. augusta 1987, bytom Voderady, b) dňom 23. marca 2025 na neuplatňovaný mandát poslanca Národnej rady Slovenskej republiky Radomíra Šalitroša nastupuje náhradníčka Andrea Szabóová, narodená 4. decembra 1982, bytom Bratislava. 8. Informáciu Mandátového a imunitného výboru Národnej rady Slovenskej republiky o uplatnení mandátu poslanca Národnej rady Slovenskej republiky, o zániku mandátu poslankyne Národnej rady Slovenskej republiky, o neuplatňovaní mandátu poslancov Národnej rady Slovenskej republiky a o nastúpení náhradníkov na neuplatňované mandáty poslancov Národnej rady Slovenskej republiky. Ďakujem pekne, pán podpredseda, skončil som.